Kolmunni berst nú í stórum förmum til fiskimjölsverksmiðju HB Granda á Akranesi . Tvö skip komu til hafnar á mánudagskvöld og var landað úr skipunum í gær . Lundey frá Vopnafirði var með rúmlega 150 tonn en skipið kom inn vegna bilunar í spili . Faxi RE var hinsvegar með fullfermi á bilinu 1500 til 1600 tonn . Ingunn AK er á miðunum og er von á skipinu til löndunar nú í lok vikunnar . Ingunn landaði 1700 tonnum rétt fyrir páska . Að sögn Almars Sigurjónssonar rekstrarstjóra í fiskimjölsverksmiðju HB Granda ganga veiðar ágætlega . Aðspurður hvað líklegt sé að kolmunnavertíðin standi lengi , sagði hann að hún gæti staðið framundir sjómannadag , allt eftir þéttleika torfanna . Vonandi tæki síðan síldarvertíðin við í framhaldinu . Unnið er á 12 tíma vöktum við bræðslu kolmunnans og alls eru 12 menn að vinna í bræðslunni um þessar mundir . Nánast allt hráefnið sem borist hefur til verksmiðjunnar að undanförnu hefur farið í hágæðamjöl .